दुकौड़ी देखने में बहुत सुंदर और मिलनसार व्यक्तित्व के हैं। लंबा छरहरा शरीर, सुंदर बड़ी-बड़ी आँखे, श्यामल रंग, ऊँची चढ़ी मूँछे, किसी राजा-महाराजा से कम नहीं लगते। खेल कूद में उनकी बड़ी रुचि है। फुटबाल, बॉलीबाल, गढ़ागेंद, गिप्पी, गुल्लीडंडा में दुकौड़ी मास्टर हैं। बॉलीबाल में उनकी चली हुई चाल को कोई नहीं उठा पाता है। फुटबाल में उनका निशाना गोल पोस्ट के अंदर ही लगता है। मेड़उरे के लोग उन्हें पेले कहते हैं। गढ़ागेंद में उनकी मारी हुई गेंद यदि किसी को लग गई तो वह इंसान बर्रा जाता है मानो उसे किसी बर्रइया ने काट दिया हो। गुल्लीडंडा में वह सबको पदाते हैं। वह हैं तो बड़े मिलनसार स्वभाव के पर पदाने में वह किसी को नहीं छोड़ते। वह अपना दाम हर हालत में लेते हैं।